**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.05.2025, ora 08:00 – 07.05.2025, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 07.05.2025, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis la data de 06.05.2025, la ora 11:30, **Atenţionarea Hidrologică nr. 17 – COD GALBEN**, valabilă în intervalul *06.05.2025 ora 13:00 – 07.05.2025 ora 12:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Someşul Mic, Mureș, Desnăţui, Jiu, Olt, Argeș, Ialomiţa şi Siret*, cu posibile depăşiri ale **COTELOR DE ATENŢIE.**

Această **Atenţionare Hidrologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- ALBA, ARAD, ARGEŞ, BACĂU, BIHOR, BRAŞOV, BUZĂU, CLUJ, COVASNA, DÂMBOVIŢA, DOLJ, GALAŢI, GORJ, HARGHITA, HUNEDOARA, IALOMIŢA, IAŞI, MEHEDINŢI, NEAMŢ, PRAHOVA, SIBIU, VASLUI, VÂLCEA și VRANCEA (24 prefecturi) – COD GALBEN.*

**RÂURI**

**Debitele au fost în creştere**, datorită precipitațiilor, sub formă de aversă, importante cantitativ, prognozate şi propagării, exceptând râurile din bazinele hidrografice Vedea, Bârlad, Suceava, bazinele inferioare ale Argeșului, Ialomiței, râurile din Dobrogea și afluenții Prutului, unde au fost staționare.

Pe cursul mijlociu și inferior al Prutului debitele au fost în scădere.

Debitele se situează în general la valori sub mediile multianuale lunare, cu coeficienți moduli cuprinși între 10-30%, mai mari (30-50%) pe râurile din bazinele hidrografice: Vișeu, Neajlov, bazinele superioare ale râurilor Someșul Mare, Jiu, Ialomița, Bistrița, pe cursul Prutului, unii afluenți din bazinul superior și mijlociu al Oltului și pe râurile din Dobrogea.

În interval au fost emise opt **ATENȚIONĂRI HIDROLOGICE** pentru fenomene imediate.

Este în vigoare **ATENȚIONAREA HIDROLOGICĂ nr. 17** din 06.05.2025.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general în creştere**, datorită precipitațiilor, sub formă de aversă, importante cantitativ, prognozate şi propagării.

Sunt posibile scurgeri importante pe versanți, torenți şi pâraie, viituri rapide pe unele râuri mici, cu posibile efecte de inundații locale şi creșteri de debite şi niveluri, cu posibile depăşiri ale **COTELOR DE ATENȚIE**, pe unele râuri din zonele de deal și munte, mai ales din sudul țării.

Se menține în vigoare **ATENȚIONAREA HIDROLOGICĂ nr. 17** din 06.05.2025, până la ora 12:00.

**DUNĂRE**

**Debitul la intrarea în țară (secțiunea Baziaș) în intervalul 06-07.05.2025 a fost în scădere, având valoarea de 4000 m3/s**, sub media lunii mai (7250 m3/s).

În aval de Porţile de Fier debitele au fost în scădere pe sectorul Gruia – Vadu Oii și relativ staționare pe sectorul Brăila – Tulcea.

**Debitul la intrarea în țară (secțiunea Baziaș) va fi în scădere (3900 m3/s).**

În aval de Porțile de Fier debitele vor fi în scădere.

**2.** **Situaţia meteorologică în intervalul 06.05.2025, ora 09:00 –07.05.2025, ora 06:00**

**Administraţia Naţională de Meteorologie** (A.N.M.) a emis la data de 06.05.2025, la ora 10:00, **Atenționarea Meteorologică nr. 43**, conform căreia:

**- INFORMARE METEOROLOGICĂ:** „*În intervalul 6 mai, ora 10 – 9 mai, ora 10.00, vor fi perioade cu instabilitate atmosferică în toate regiunile. Aceasta se va manifesta prin averse torențiale, descărcări electrice și intensificări ale vântului (rafale în general de 40...50 km/h). În intervale scurte de timp sau prin acumulare cantitățile de apă vor depăși 20...40 l/mp și vor fi vijelii și grindină.”*

**- COD GALBEN:** „*În intervalul 6 mai, ora 12 – 7 mai, ora 03.00, vor fi perioade cu instabilitate atmosferică accentuată, ce se va manifesta prin averse torențiale, frecvente descărcări electrice și intensificări de scurtă durată ale vântului (rafale de 50...70 km/h) în Oltenia, Muntenia, zona continentală a Dobrogei, jumătatea sudică a Moldovei, precum și în vestul și sudul Transilvaniei. În intervale scurte de timp sau prin acumulare cantitățile de apă vor fi de 15...25 l/mp și pe arii restrânse de 30...50 l/mp. Pe alocuri vor fi vijelii și grindină.”*

Această **Atenționare Meteorologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 prefecturi) – INFORMARE METEOROLOGICĂ;*

*- ALBA, ARGEŞ, BACĂU, BRAŞOV, BRĂILA, BUZĂU, CĂLARAŞI, CLUJ, CONSTANŢA, DÂMBOVIŢA, DOLJ, GALAŢI, GIURGIU, GORJ, HUNEDOARA, IALOMIŢA, ILFOV, MEHEDINŢI, OLT, PRAHOVA, SIBIU, TELEORMAN, TULCEA, VASLUI, VÂLCEA, VRANCEA şi Municipiul BUCUREŞTI (27 prefecturi) – COD GALBEN.*

**ÎN ŢARĂ**

Vremea a fost, în general, instabilă, iar valorile termice au scăzut față de intervalul anterior în cea mai mare parte a țării. Au fost înnorări temporar accentuate, averse și descărcări electrice ziua cu precădere în vestul, nordul și centrul teritoriului, iar spre seară și noaptea pe arii extinse, dar și mai intense, în sudul Banatului, Oltenia, Muntenia, pe arii mai restrânse în Dobrogea și izolat în rest. Ploile au avut și caracter torențial, iar cantitățile de apă au depășit local 15 l/mp și pe arii restrânse 30...40 l/mp (cu cele mai mari cantități în sudul Banatului și în zona montană aferentă). Au fost consemnate căderi de grindină în județele Caraș-Severin, Mureș și Harghita, iar din surse externe în județele Hunedoara, Mehedinți, Dolj și în Munții Semenic. Vântul a prezentat intensificări în timpul averselor, cu rafale în general de 45...80 km/h (cea mai mare fiind de 83 km/h la Băilești), iar pe raza localităților Drobeta-Turnu Severin, Băilești, Craiova, Bechet, Caracal, Slatina și Roșiori de Vede, s-au semnalat vijelii. Temperaturile maxime au fost cuprinse între 12 grade la Darabani și 25 de grade la Alba Iulia, Oravița, Moldova Nouă, Băilești, Bechet, Zimnicea, Fetești, Cernavodă, Hârșova și Tulcea, iar la ora 06.00 se înregistrau valori termice cuprinse între 8 grade la Polovragi, Câmpulung, Curtea de Argeș și Dedulești și 16 grade la Cernavodă. Noaptea, pe arii restrânse s-a format ceață.

*Observații: de ieri dimineață de la ora 6.00 au fost emise 26 de mesaje pentru fenomene meteorologice periculoase imediate, respectiv 11 avertizări cod portocaliu (7 de SRPV Craiova, 2 de SRPV Timișoara și câte 1 de SRPV Cluj și SRPV Sibiu) și 15 atenționări cod galben (8 de SRPV Timișoara, 4 de SRPV Sibiu, 2 de SRPV Cluj și 1 de SRPV Constanța).*

**LA BUCUREŞTI**

Valorile termice diurne au scăzut față de ziua precedentă cu 6...7 grade și s-au situat în jurul celor normale pentru această dată. Pe parcursul zilei cerul a fost temporar noros și trecător la începutul zilei a plouat slab. Noaptea înnorările s-au accentuat și au fost averse torențiale, descărcări electrice și intensificări de scurtă durată ale vântului asociate ploilor. Cantitatea maximă de apă a depășit 10 l/mp în Băneasa. Temperatura maximă a fost de 22 de grade la Afumați și Băneasa și 24 de grade la Filaret, iar la ora 6.00 se înregistrau 13 grade la Afumați și Băneasa și 14 grade la Filaret.

**3. Prognoza meteorologică în intervalul 07.05.2025, ora 09:00 –08.05.2025, ora 09:00**

**ÎN ŢARĂ**

Vremea va continua să se răcească, astfel încât valorile termice diurne se vor situa în jurul mediilor caracteristice perioadei în sudul țării și mai coborâte decât acestea în celelalte regiuni. Gradul de instabilitate atmosferică va fi accentuat și se va manifesta prin înnorări, averse, descărcări electrice și intensificări de scurtă durată ale vântului în sudul și sud-estul teritoriului, local în centru și pe arii restrânse în rest. Aversele vor avea și caracter torențial, în intervale scurte de timp sau prin acumulare se vor înregistra cantități de apă mai însemnate, pe alocuri de peste 20...40 l/mp, și vor fi căderi de grindină și vijelii, cu precădere în Muntenia, Dobrogea, precum și în zona Carpaților Meridionali și de Curbură. Vântul va sufla slab și moderat, cu intensificări în sud și est și pe alocuri în rest (în general 45...55 km/h). Temperaturile maxime se vor situa între 11 și 25 de grade, iar cele minime între 5 și 14 grade, cu cele mai mari valori pe litoral. Izolat vor fi condiții de ceață.

**LA BUCUREŞTI**

Vremea va fi instabilă. Cerul va avea înnorări temporar accentuate și vor fi perioade cu averse și descărcări electrice. Vântul va sufla slab și moderat, cu intensificări de scurtă durată asociate ploilor. Temperatura maximă se va situa în jurul valorii de 23 de grade, iar cea minimă va fi de 10...11 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Mediu și Arii Protejate*** informează că, din rezultatele analizelor efectuate pentru perioada 03.05.2025-05.05.2025 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

***Garda Forestieră Timișoara*** informează despre producerea, în data de 05.05.2025, ora 11:00, unui incendiu de litieră pe raza Ocolului Silvic Grădiște, în zona localităţii Costești, judeţul Hunedoara. A fost afectată o suprafață de 1,0 ha. Incendiul a fost stins în data de 05.05.2025, la ora 16:30, de către personalul silvic și pompieri. Nu se cunosc cauzele izbucnirii incendiului.

1. **În domeniul supravegherii radioactivităţii mediului**

***Agenţia Naţională pentru Mediu și Arii Protejate*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 05.05.2025-06.05.2025 și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Județul Iași

Se mențin prevederile „Planului de restricții în alimentarea cu apă pentru piscicultură - treapta II la următoarele folosințe:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași - r. Miletin, acumulare Hălceni.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. Vaslui – Sucursala Vaslui care se alimentează cu apă brută pentru populație și industrie din acumularea Solești;

- treapta III - pentru S.C. AQUAVAS S.A. Vaslui – Sucursala Vaslui care se alimentează cu apa brută pentru populatie și industrie din acumularea Pușcași.

DIRECȚIA COMUNICARE ȘI DIGITALIZARE